Gabriel Tischendorf blir i dag først og fremst husket som komponist av «Jeg vil verge mitt land» til Bjørnstjerne Bjørnsons tekst fra «Fiskerjenten», men Tischendorf komponerte mye mer enn dette. Blant annet skrev han rundt 50 romanser for sang og piano etter tekster av diktere som Bjørnstjerne Bjørnson, Kristoffer Janson og John Paulsen. Tischendorf ga også ut to hefter med klaverstykker på Walmuths forlag i Christiania. Gabriel Tischendorf komponerte også korverker. Av disse kan «Harpesnekken» og «Solfest» etter Jens Tvedts dikt nevnes.